Diari Oficial de la Generalitat Valenciana


Sumari del DOGV 8429, del 22-11-2018 (2018/10059)

RESOLUCIÓ de 5 de novembre de 2018, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova la revisió i actualització de la classificació de les vies pecuàries del terme municipal de Biar.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8429

Data del DOGV
:   22-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10221


Data del document
:   05-11-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 5 de novembre de 2018, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova la revisió i actualització de la classificació de les vies pecuàries del terme municipal de Biar. [2018/10510]  
Antecedents de fet  
Primer. En data de 17 de març de 2016 s'emet informe de l'Ajuntament de Biar, acompanyat de l'acta número 31 de la sessió ordinària de 16 de juny de 1878, del Ple de l'Ajuntament, on es fa constar diferents assagadors, senderes i abeuradors dins del terme municipal de Biar (província d'Alacant).  
Segon. En data 13 de setembre de 2017 s'emet informe del Departament d'Obres i Projectes de Vaersa d'estudi sobre la possibilitat que la font de Patiràs, situada en la parcel·la 1 del polígon 2 del municipi de Biar, província d'Alacant, puga ser un abeurador no classificat, recollit en l'esmentada acta número 31 de la sessió ordinària de 16 de juny de 1878, del Ple de l'Ajuntament.  
Tercer. En data 6 d'octubre de 2017 s'emet informe del Departament d'Obres i Projectes de Vaersa d'estudi de traçat d'un assagador no classificat en el municipi de Biar, recollit en l'acta número 31 de la sessió ordinària de 16 de juny de 1878, del Ple de l'Ajuntament. A aquest informe, s'adjunta pla d'octubre de 2017.  
Quart. En data 27 d'octubre de 2017 s'emet informe del tècnic de Gestió Forestal sobre sol·licitud de revisió de classificació de les vies pecuàries del terme municipal de Biar, en el qual indica que consta en poder del Servei Territorial de Medi Ambient informe de l'Ajuntament de Biar de data 17 de març de 2016 acompanyat d'acta del Ple de 16 de juny de 1878.  
Cinqué. En data 27 d'octubre de 2017 la directora territorial d'Alacant redacta ofici de remissió a la Direcció General de documentació i informe del tècnic de Gestió Forestal de la mateixa data.  
Sisé. En data 30 de novembre de 2017 la tècnica del Servei d'Ordenació i Gestió Forestal redacta informe en el qual considera que hi ha indicis suficients per a iniciar l'expedient de revisió i actualització de classificació de les vies pecuàries del terme municipal de Biar.  
  
Seté. En data 1 de desembre de 2017 el director general de Medi Natural i d'Avaluació Ambiental dicta resolució d'autorització d'inici de l'expedient de revisió i actualització de classificació de les vies pecuàries del terme municipal de Biar, aprovada per Ordre ministerial de 13 de març de 1975, amb subjecció a la legislació vigent. S'adjunta ofici del Servei d'Ordenació i Gestió Forestal de data 11 de desembre de 2017 a la Direcció Territorial per a la seua notificació a l'interessat.  
  
Huité. En data 11 de desembre de 2017 el cap del Servei d'Ordenació i Gestió Forestal, mitjançant ofici remet a la Direcció Territorial resolució d'acord d'inici d'expedient FOVARIOS/07/2017 de revisió i actualització de la classificació de les vies pecuàries del terme municipal de Biar per a la seua notificació a l'interessat.  
  
Nové. En data 12 de desembre de 2017 el cap de la Secció Forestal d'Alacant nomena Felipe Gil Polo instructor de l'expedient FOVARIOS/07/2017 sobre revisió i actualització de la classificació de les vies pecuàries del terme municipal de Biar.  
Deu. En data 29 de gener de 2018 l'instructor de l'expedient FOVARIOS/07/2017 comunica a l'Ajuntament de Biar que en data 1 de desembre de 2017 el director general de Medi Natural i Avaluació Ambiental va emetre resolució d'inici de l'expedient de referència.  
Onze. En data 26 de febrer de 2018 es publica en el Diari Oficial de la Generalitat Valenciana, número 8242, la Resolució de la Direcció General de Medi Natural de data 1 de desembre de 2017, per la qual s'autoritza l'inici sobre revisió i actualització de classificació de vies pecuàries en el terme municipal de Biar.  
Dotze. Es fixa com a data de començament de les operacions de fitació de la revisió de la classificació el dia 12 d'abril de 2018, a les 10.30 hores, a l'Ajuntament de Biar. Aquesta circumstància és objecte de la publicitat següent:  
- Anunci en el Diari Oficial de la Generalitat Valenciana número 8251, de 9 de març de 2018.  
- Edictes als ajuntaments de Biar i el Camp de Mirra, de 23 de març de 2018.  
- Notificació als interessats de l'expedient.  
- Comunicació a organismes i col·lectius interessats.  
Tretze. En data 20 de març de 2018, Antonio Beresaluce Díez, en nom i representació de la societat Casa Zuan, SL, sol·licita documentació que motiva aquest expedient. I en data de registre d'eixida de la Direcció Territorial d'Alacant de 27 de març de 2018 mitjançant ofici de l'instructor de l'expedient se li adjunta acta del Ple de l'Ajuntament de Biar de data 16 de juny de 1878 on es fan constar diferents assagadors, senderes i abeuradors del terme municipal de Biar.  
  
Catorze. En data 10 d'abril de 2018, es publica en el Boletín Oficial del Estado (BOE) anunci de notificació de 6 d'abril de 2018 en el procediment d'afectats per la informació pública de l'inici d'operacions de revisió i actualització de classificació de les vies pecuàries en el terme municipal de Biar, la notificació del qual ha resultat infructuosa.  
  
Quinze. Durant l'acte de fitació del començament d'operacions, realitzat el 12 d'abril de 2018 a la Casa de la Cultura de l'Ajuntament de Biar, es van recollir manifestacions realitzades per part dels assistents a l'acte.  
Setze. Amb posterioritat a la realització de l'acte de fitació es van presentar determinades sol·licituds i consultes d'interessats i afectats sobre la revisió objecte d'aquest expedient FOVARIOS 07/2017, sobre sol·licituds de documentació escrita i gràfica que hi ha en l'expedient i si afectava el traçat de la via pecuària les seues parcel·les, així com informes d'organismes interessats, que van ser degudament contestades i notificades i el contingut de les quals es dona ací per reproduït.  
Dèsset. En data 24 de maig de 2018, veïns del municipi de Biar, que figuren en els informes que consten en l'expedient, presten declaració jurada davant l'instructor d'aquest expedient i en presència de l'agent mediambiental de Biar realitzen manifestacions en relació a l'expedient.  
  
Díhuit. Finalitzades aquestes operacions i després de l'estudi les manifestacions realitzades durant el referit acte de fitació, la documentació recollida posteriorment i les declaracions jurades aportades va ser formulada la proposició de revisió de classificació amb data 29 de maig de 2018, l'exposició al públic de la qual va ser anunciada en el Diari Oficial de la Generalitat Valenciana número 8251, de 30 de maig de 2018, i es va establir un termini d'un mes des de la publicació en el Diari Oficial de la Generalitat Valenciana perquè els interessats pogueren interposar les al·legacions o reclamacions oportunes.  
Així mateix, simultàniament es va complir el tràmit d'audiència establit en l'article 82 de la Llei 39/2015, d'1 d'octubre, del procediment administratiu comú de les administracions públiques, i es va informar tots aquells confrontants i ocupants de la via pecuària de l'exposició al públic del referit expedient, i se'ls va atorgar un termini no superior a 15 dies per a al·legar i presentar tots els documents i les justificacions que estimaren pertinents.  
Denou. En data 15 de juny de 2018, es persona en el Servei Territorial de Medi Ambient d'Alacant, representant de Casa Zuan, SL, que acredita poder de representació, i se li fa entrega en format digital de còpia completa de l'expedient FOVARIOS 07/2017, excepte aquells documents amb dades de particulars, d'acord amb la vigent Llei de protecció de dades.  
Vint. En data 13 de juliol de 2018, es publica en el BOE anunci de notificació de 6 de juliol de 2018 en procediment de notificació d'interessats en el tràmit d'audiència de la proposició de revisió i actualització de classificació de les vies pecuàries en el terme municipal de Biar, la notificació del qual ha resultat infructuosa.  
Vint-i-u. Una vegada finalitzat el termini d'exposició pública i tràmit d'audiència, es van presentar al·legacions per part de les persones interessades, que han sigut contestades i notificades.  
Vint-i-dos. Vist l'informe del tècnic instructor de l'expedient en el qual s'informen desfavorablement les al·legacions i de forma favorable l'aprovació de la revisió i actualització de la classificació de les vies pecuàries de Biar.  
Vint-i-tres. Vista la proposta de la Direcció Territorial d'Alacant de data 19 de setembre de 2018 en la qual es proposa desestimar les al·legacions presentades i continuar amb la tramitació de la revisió i actualització de la classificació de les vies Pecuàries de Biar.  
Vint-i-quatre. Vist l'informe del Servei d'Ordenació i Gestió Forestal de data 15 d'octubre de 2018 en el qual es proposa desestimar les al·legacions presentades i aprovar la revisió i actualització de classificació de les vies pecuàries del terme municipal de Biar, d'acord amb la proposició de revisió i plans que consten en l'expedient.  
Vint-i-cinc. Vista la proposta del director general de Medi Natural i d'Avaluació Ambiental de data 19 d'octubre de 2018 en la qual es proposa desestimar les al·legacions i aprovar la revisió i actualització de classificació de les vies pecuàries del terme municipal de Biar en els mateixos termes que l'instructor de l'expedient.  
  
Fonaments de dret  
Primer. Competeix a la Conselleria d'Agricultura, Medi Ambient, Canvi Climàtic i Desenvolupament Rural de la Generalitat Valenciana la resolució de l'expedient de revisió i actualització de vies pecuàries, en virtut del que s'ha preceptuat en el Decret 7/2015, de 29 de juny, del Consell (DOGV 7560, 30.06.2015), modificat per Decret 12/2015, de 16 de setembre, del president de la Generalitat (DOGV 7618, 18.09.2015), i en el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (DOGV 7620, 22.09.2015), modificat per Decret 73/2017, de 2 de juny, del Consell (DOGV 8060, 12.06.2017).  
Segon. Al present acte administratiu li és aplicable el que s'ha regulat en la Llei 3/1995, de vies pecuàries, de 23 de març, la Llei 3/2014, d'11 de juliol, de la Generalitat, de vies pecuàries de la Comunitat Valenciana; Llei 39/2015, d'1 d'octubre, del procediment administratiu comú de les administracions públiques; la Llei 14/2003, de 10 d'abril, de patrimoni de la Generalitat, i altra normativa aplicable al cas.  
  
Tercer. La classificació de les vies pecuàries del terme municipal de Biar, província d'Alacant, va ser aprovada per Ordre de 13 de març de 1975, publicada en el BOE número 115, de 14 de maig de 1975, i en el BOP número 91, de 24 d'abril de 1975. En aquesta no consta cap abeurador o descansador classificat.  
Quart. Tal com s'assenyala en la proposició de revisió i actualització de les vies pecuàries del terme municipal de Biar de data 29 de maig de 2018, l'acta número 31 de la sessió ordinària de 16 de juny de 1878, del Ple de l'Ajuntament, reflecteix, entre altres assumptes, l'assenyalament dels assagadors, senderes i abeuradors reals existents en el terme, i determina l'existència, denominació i ubicació de cadascun. De les seues descripcions, amb suport dels antecedents cartogràfics, s'identifiquen i localitzen els set abeuradors reals descrits, així com els assagadors, alguns d'aquests no classificats.  
En el punt primer dels elements pecuaris descrits en l'acta, s'enumeren els «abeuradors reals», dels quals un d'aquests és denominat com «de la font de Sanxet» i que, després d'estudis realitzats, basats en els antecedents cartogràfics, es conclou que l?«abeurador real de Sanxet» podria correspondre's amb l'actual font de Patiràs.  
  
La conclusió determinada comporta la motivació de la revisió de la classificació del municipi de Biar per a la inclusió de la font de Patiràs com a element pecuari classificat. D'altra banda, vist que l'abeurador real està situat en el traçat d'un assagador no classificat, es motiva també la seua inclusió en la classificació esmentada.  
Cinqué. Després de la consideració de les al·legacions formulades pels al·legants dins de la fase d'exposició pública i tràmit d'audiència, s'ha respost a cadascuna d'aquestes i s'han notificat a aquests.  
  
Vista la Llei 3/1995, de vies pecuàries, de 23 de març, la Llei 3/2014, d'11 de juliol, de la Generalitat, de vies pecuàries de la Comunitat Valenciana, la Llei 39/2015, d'1 d'octubre, del procediment administratiu comú de les administracions públiques, la Llei 14/2003, de 10 d'abril, de patrimoni de la Generalitat i altra normativa aplicable al cas, resolc:  
  
Primer  
Desestimar les al·legacions presentades.  
  
  
Segon  
Aprovar la revisió i actualització de classificació de les vies pecuàries del terme municipal de Biar, d'acord amb la proposició de revisió i plans que consten en l'expedient, per a incloure-hi la via pecuària i abeurador següents amb les característiques que es descriuen a continuació:  
Denominació: assagador de la Font de Sanxet.  
Número de via pecuària: 6.  
Tipus de via: assagador.  
Longitud: 14.183 metres aproximadament.  
Amplària legal: 10 metres.  
  
Denominació: abeurador de la Font de Sanxet.  
Superfície: sense una superfície assignada a l'interior de l'assagador de la Font de Sanxet.  
  
Tercer  
El traçat de la via pecuària número 6, assagador de la Font de Sanxet, i l'abeurador de la Font de Sanxet es classifiquen de la manera següent:  
«Procedent del terme municipal del Camp de Mirra com "Sendera reial de Biar", inicia el seu recorregut en el riu Vinalopó per la carretera de Biar al Camp de Mirra. Després de recórrer uns 350 metres per la carretera, esmentada gira a l'esquerra per senda que s'introdueix en el barranc de Benlliure, pel qual discorre.  
Creua la CV-804, carretera de Biar a Banyeres, continua pel barranc esmentat i l'abandona quan gira a l'esquerra, just abans del Cabecet del Nano, per senda a peu de bancals.  
El traçat arriba al camí que discorre paral·lel al barranc del Sanxet per la dreta en sentit ascendent. En aquest punt es troba per l'esquerra l'abeurador de la Font de Sanxet, conegut actualment com a font de Patiràs, al costat de la bassa i casa del mateix nom, al qual s'accedeix per un ramal que deixa en el seu interior la font esmentada.  
L'abeurador consta actualment d'una canella d'aigua i un abeurador de pedra antiga. En el passat constava d'un canal descobert d'uns 50 metres de longitud, hui dia soterrat per monticles de terra.  
  
La via pecuària continua pel camí esmentat i més endavant s'uneix al camí de Banyeres a Benassait. Travessa el tossal, gira a l'esquerra i s'introdueix en la forest Cabeço Gros, Sanxet i Penya de la Blasca, que pertany a la forest pública Conjunt de Forests de Biar. Discorre per l'ombria de la Carbonera fins que gira a la dreta i travessa el coll del Marfullar. Continua pel camí Partida de Benasait. Abandona la forest pública i uns 500 metres més endavant deixa el camí esmentat per a discórrer per la Lloma Rasa, on s'introdueix en la forest Benassait, pertanyent també a la forest pública esmentada. Travessa el barranc de la Sàlvia i el PR-CV35, camí del Cossi.  
Continua paral·lel al camí del Cossi i s'uneix a la sendera dels Molins, coincidint amb aquesta al llarg d'uns 950 metres. Gira a l'esquerra per senda que s'uneix al camí de Fontalbres, pel qual discorre. Passa pel Pouet dels Arenalets, que queda a l'esquerra. Abandona la forest pública i immediatament després gira a l'esquerra per a seguir pel camí de la Partida de Fontalbres.  
Passa al costat de la font de Fontalbres i el mas del mateix nom, que queden a la seua dreta, i una mica més endavant i pel mateix costat un antic càmping, on s'uneix a la sendera del Tormo i finalitza el seu traçat.  
  
La via pecuària es proposa com la número 6 de la classificació amb la denominació d'assagador de la Font de Sanxet, una longitud d'uns 14.183 metres aproximadament, i se li assigna una amplària legal de 10 metres. Per a l'abeurador real es proposa la denominació d'abeurador de la Font de Sanxet, sense una superfície assignada atés que es troba a l'interior del ramal d'accés, també de 10 metres d'ample».  
  
Contra la present resolució, que posa fi a la via administrativa, es podrà interposar recurs potestatiu de reposició davant la consellera d'Agricultura, Medi Ambient, Canvi Climàtic i Desenvolupament Rural, en el termini d'un mes, comptat des de l'endemà de la recepció de la present notificació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. O bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació o publicació d'aquesta, de conformitat amb el que es preveu en els articles 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que els interessats puguen exercitar qualsevol altre recurs que estimen oportú.  
  
  
València, 5 de novembre de 2018.- La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.